Ο συνταγματάρχης **Τζέιμς Λέθμπριτζ Μπρουκ Τέμπλερ** (αγγλικά: *James Lethbridge Brooke Templer*‎, 27 Μαΐου 1846 – 2 Ιανουαρίου 1924) ήταν ένας από τους Βρετανούς πρωτοπόρους των στρατιωτικών αεροστάτων. Ήταν αξιωματικός του Βασιλικού Σώματος Τυφεκιοφόρων και του Βασιλικού Σώματος Μηχανικών. Ο Τέμπλερ δημιούργησε επιστημονική θεωρία για τα βρετανικά στρατιωτικά αερόστατα. Πιο συγκεκριμένα μελέτησε τις διαδικασίες χειρισμού των αεροστάτων, τον τρόπο χρήσης του υδρογόνου στους κυλίνδρους και τις μεθόδους εκπαίδευσης των παρατηρητών.

Βιογραφικά στοιχεία
-------------------

Γεννήθηκε το 1846 στο Γκρίνουιτς και ήταν γιος του Τζον Τέμπλερ. Σπούδασε στο Χάρροου και το Κολέγιο Τρίνιτι του Κέιμπριτζ. Ενώ υπηρετούσε στο Βασιλικό Σώμα Τυφεκιοφόρων, άρχισε να δείχνει ενδιαφέρον στα στρατιωτικά αερόστατα.

Το 1878 οι λοχαγοί Τέμπλερ και Γουάτσον εγκαινίασαν την πρώτη τακτική σχολή αεροστάτων του Βρετανικού Στρατού στο Γούλιτς. Στη σχολή βρισκόταν αρχικά το αερόστατο του Τέμπλερ, *Crusader*. Την ίδια περίοδο, ο Τέμπλερ ορίστηκε εκπαιδευτής Αεροναυτικής στο Βασιλικό Σώμα Μηχανικών. Την επόμενη χρονιά ο λοχαγός Τέμπλερ ανέλαβε τη διοίκηση του νεοσυσταθέντος τμήματος στρατιωτικών αεροστάτων στο Τσάτχαμ.

Στις 10 Δεκεμβρίου 1881 ο λοχαγός Τέμπλερ συνοδεύτηκε από τους Ουόλτερ Πάουελ, βουλευτή του Μάλμεσμπερι και τον Αγκ-Γκάρντνερ, στο αερόστατο *Saladin*. Αναχώρησαν από το Μπαθ και κατευθύνθηκαν προς το Ντόρσετ. Σε σύντομο διάστημα βρέθηκαν κοντά στο Έιπερσμαουθ, δυτικά του Μπρίντπορτ. Καθώς το αερόστατο παρασυρόταν τάχιστα προς τη θάλασσα, προσπάθησαν να προσγειωθούν. Το αερόστατο ακούμπησε στο έδαφος περίπου 140 μέτρα από την άκρη του γκρεμού. Το αερόστατο σύρθηκε κατά μήκος του γκρεμού και ο Τέμπλερ βγήκε από το καλάθι του αεροστάτου κρατώντας το σχοινί της βαλβίδας. Μιας και το αερόστατο είχε ελαφρύνει, ανυψώθηκε περίπου 2,5 μέτρα από το έδαφος με τον Αγκ-Γκάρντνερ να πηδά και να σπάζει το πόδι του. Ο Πάουελ ήταν πλέον ο μοναδικός επιβαίνων του αεροστάτου. Ο Τέμπλερ, που ακόμη κρατούσε το σχοινί, φώναξε στον Πάουελ να κατεβεί από το σχοινί. Ο Πάουελ κινήθηκε προς το σχοινί, αλλά το αερόστατο ανυψώθηκε, και ο Τέμπλερ έχασε τον έλεγχο του σχοινιού. Το αερόστατο ανυψώθηκε τάχιστα και ο Πάουελ παρασύρθηκε προς τη θάλασσα, από όπου δε βρέθηκε ποτέ.

Τον Φεβρουάριο του 1885, ο Τέμπλερ προήχθη στο βαθμό του ταγματάρχη. Κατά τη διάρκεια της εκστρατείας του Βρετανικού Στρατού στο Σουδάν το 1885, ο Τέμπλερ πήρε μαζί του τρία αερόστατα. Τιμήθηκε για τις αποστολές που πραγματοποίησε κατά τη διάρκεια της συμπλοκής του Χασίν.

Το 1888 ο Τέμπλερ κατηγορήθηκε, συνελήφθη και καταδικάστηκε για τη διάδοση μυστικών της Βρετανίας για στα στρατιωτικά αερόστατα προς την ιταλική κυβέρνηση. Τελικά η υπόθεση ήταν αβάσιμη και ο Τέμπλερ αθωώθηκε εντίμως.

Στην αρχή του Δευτέρου Πολέμου των Μπόερς (1899–1902), ο Τέμπλερ υπηρέτησε στο Επιστημονικό και Κλαδικό Σώμα ως αντισυνταγματάρχης. Προβιβάστηκε στο βαθμό του συνταγματάρχη τον Δεκέμβριο του 1899 και μπόρεσε να χρησιμοποιήσει το ενδιαφέρον του για την ατμοκίνητη έλξη όταν υπηρέτησε ως Διοικητής του Τμήματος Ατμοκίνητης Οδικής Μεταφοράς κατά τη διάρκεια του πολέμου. Τιμήθηκε για τις αποστολές που πραγματοποίησε (29 Νοεμβρίου 1900) από τον Λόρδο Ρόμπερτς, επιτελάρχη κατά το πρώτο μέρος του πολέμου.

Το 1902, ο Τέμπλερ αποφάσισε πως ήταν η κατάλληλη περίοδος για να κατασκευαστεί ένα βρετανικό στρατιωτικό αερόπλοιο. Υπό την καθοδήγηση του Τέμπλερ, το 1905 το Εργοστάσιο Αεροστάτων μεταφέρθηκε στο Φάρνμποροου, όπου ξεκίνησαν οι εργασίες σε υπόστεγο αερόπλοιων. Το γεγονός αυτό, και η έλλειψη χρηματικών πόρων, καθυστέρησαν την έναρξη του έργου. Οι εργασίες στο Πηδαλιουχούμενο Αριθμός 1 του Βρετανικού Στρατού, που έλαβε το όνομα *Nulli Secundus* δεν ολοκληρώθηκαν πριν το 1907, όταν ο Τέμπλερ δεν ήταν επιβλέποντας του Εργοστασίου Αεροστάτων, έχοντας αντικατασταθεί από τον συνταγματάρχη Κάπερ το 1906.

Ο Τέμπλερ συνέχισε να εργάζεται ως επόπτης του Εργοστασίου Αεροστάτων μέχρι την αποστράτευσή του το 1908.

Πέθανε στο Λούις του Σάσσεξ στις 2 Ιανουαρίου 1924.

Οικογένεια
----------

Ο Τέμπλερ νυμφεύτηκε την Φλόρενς Χενριέτα Γκίλιατ στο Γουότφορντ στις 12 Ιανουαρίου 1889. Η κόρη τους Ούρσουλα Φλόρενς Τέμπλερ γεννήθηκε στο Λονδίνο στις 29 Αυγούστου 1890.

Παραπομπές
----------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Τζέιμς Τέμπλερ (αεροναυτικός)** |

1. 1 2  «Military History Corps». *www.remuseum.org.uk*. Αρχειοθετήθηκε από το πρωτότυπο στις 18 Ιανουαρίου 2007. Ανακτήθηκε στις 27 Ιανουαρίου 2018.
2. ↑  «Bridport Radio - FATAL BALLOON DISASTER». *bridportradio.co.uk*. Αρχειοθετήθηκε από το πρωτότυπο στις 14 Μαΐου 2008. Ανακτήθηκε στις 27 Ιανουαρίου 2018.
3. ↑  Ford, Peter C. «The Practical Training of Kite Balloon Observers» (PDF). *www.crossandcockade.com*. Αρχειοθετήθηκε από το πρωτότυπο (PDF) στις 16 Μαρτίου 2006. Ανακτήθηκε στις 27 Ιανουαρίου 2018.
4. ↑  «Templer, James Lethbridge». *venn.lib.cam.ac.uk*. Ανακτήθηκε στις 27 Ιανουαρίου 2018.
5. 1 2  Burke, Edmund· Ivison Stevenson Macadam (1925). *The Annual Register of World Events*. Longmans, Green. σελ. 109.
6. ↑  Turner, Charles Cyril (1972) [1927]. «XXII». *The Old Flying Days*. UK: Ayer Publishing. σελ. 5-6. ISBN 0-405-03783-X.
7. ↑  «Military balloons 1850 - 1900». *www.century-of-flight.freeola.com*. Ανακτήθηκε στις 27 Ιανουαρίου 2018.
8. ↑  Carhart, Margaret Spraque. «Aeroplanes and Dirigibles of War / Talbot, Frederick Arthur Ambrose, 1880-». *infomotions.com*. Αρχειοθετήθηκε από το πρωτότυπο στις 20 Μαΐου 2008. Ανακτήθηκε στις 27 Ιανουαρίου 2018. CS1 maint: Unfit url (link)
9. ↑  "Νο. 25448". *The London Gazette*, 3 Μαρτίου 1885, σελ. 922.
10. ↑  «Important Events in Military Aeronautic History». *www.aerodacious.com*. Ανακτήθηκε στις 27 Ιανουαρίου 2018.
11. ↑  «Major Templer's Escape; Discussion of the Case in English Army Circles. The Feeling Toward His Accuser-- Curious Social Ethics—Drill Reform—Coming To Boston». *The New York Times*. 1888-04-29.. Ανακτήθηκε στις 2019-10-16.
12. ↑  "No. 27141". *The London Gazette*, σελ. 8185.
13. ↑  "No. 27443". *The London Gazette*, σσ. 3965-3967.
14. ↑  «Sites by state». *www.aiaa.org*. Αρχειοθετήθηκε από το πρωτότυπο στις 16 Ιουνίου 2011. Ανακτήθηκε στις 27 Ιανουαρίου 2018. CS1 maint: Unfit url (link)
15. ↑  Turner, Charles Cyril (1972) [1927]. «XXII». *The Old Flying Days*. Ayer Publishing. σελίδες 294. ISBN 0-405-03783-X.